khistorydata/jeongjo-sjw-relations huggingface dataset:
정조 19년
兵曹判書沈煥之疏曰伏以闕門開閉嚴愼何如乃有下鑰而不審再鎖而無稟事未前聞罪有所歸夫禁扃以內各廳宿衛孰非騎省之所管也臣猥以庸鎖久叨重地全不事事瘝官敗政曾不一二計至如今者天關之法鑰失其常度而中夜致勤聖敎臣又安敢諉罪於至微之司鑰無識之門將而況以不能檢察坐直之下僚替當其罪矣臣則晏然自恕而止哉且臣職忝中權兼帶三軍門提擧若其甲兵錢穀行陣訓鍊之法固可與聞或言出戎垣機密事係朝著體統則臣於三營將臣可以評其得失矣日前禁衛兼大將之一疏在朝體壞綱甚矣在分義欠誠極矣以近戚而爲大將論朝廷擧措本非美事且罕古例況御將李漢豐之疏先陳執藝之義而批旨有廟堂稟處之命則爲禁將地者當俟回啓處分之如何寧容相繼投疏有若迭出較能者然縱使其言好其事則不必是矣矧伊失將臣之本色乖朝廷之體統臣爲重臣不勝慨然而寒心矣仍伏念臣屢曠衛班恒失職事以殿下天地之仁輒加容庇幸逭重譴臣何敢恃恩貪榮不思四維之有大關於聖朝風化汚隆也哉伏乞聖慈諒臣之實情察臣之不能亟命遞改臣本兵之長藥院之任以重公器以安私分焉臣無任云云答曰省疏具悉門鑰政院主之何有於卿乎附陳禁衛兼大將事卿之論斥誠是矣卿所謂以近戚而爲大將論朝廷擧措本非美事卿言旣得體縱使其言好其事則不是失本色乖體統云者尤可爲濯龍之徒頂上一針該營兼大將金持默爲先施以譴罷之典以嚴朝綱以杜後弊卿其勿辭行公
정조 19년
判中樞府事閔鍾顯疏曰伏以專對重任也而殿下不知臣之不肖擧而畀之於前席昵侍之際臣受命感惶惟日夕兢兢期自效於馳驅之役此時私懇之瀆陳非不知其猥越而第臣區區情事有至悲至切者今當遠離不敢自阻於仁覆之下念臣賦命險釁生十有餘朔而臣父見背臣母矢心下從至蒙朝家棹楔之褒蓋煢然孤露不識父母之顔而臣又無兄弟姊妹所以提挈依倚相與爲命者惟一從弟故掌令臣彝顯而又於年前不幸短命死矣臣之從弟實主臣祖故大司憲遇洙之祀而臣弟無一血屬臣祖之祀自此而絶香火凄涼戶門傾圮行路猶爲之愍惻臣每念及此腸摧心裂踽踽忽忽無一分生世之念久矣臣之從弟生時取養三從兄升顯之次子致秉於家中前後十年之間恩勤敎育視若己出者蓋亦有所準擬而特未及告官立後今其身後臣之從弟之妻必欲以致秉爲子以承宗祀而以其父母俱沒與者無人旣不得循例繼後臣久叨禮堂其於陳請覆奏之際亦有相礙因循延遲以汔于今而今則臣銜命出疆隔以一月誠恐此事未得成就方寸耿耿寢食殆廢臣曾見春曹舊例朝臣之或爲其本宗或爲其外家陳籲立後者朝家輒皆矜許而不之靳逮下之恩敦倫之治孰不欽仰則今臣所祈懇者實亦天理人情之不容已況臣之祖旣是先朝禮遇之儒臣而臣之從弟亦嘗屢膺聖朝之旌招今玆所請或不至大段猥屑用敢涕泣而陳之伏乞聖慈哀之矜之特令有司以臣弟所嘗育之三從姪致秉定爲臣祖之嗣俾繼其絶則臣雖隕首結草尙何以上答洪私之萬一也臣無任云云答曰省疏具悉所請依施
정조 19년
乙卯九月十七日辰時上御誠正閣諸承旨持公事入侍左議政刑曹判書追後入侍時行都承旨黃昇源行左承旨李祖承行右承旨李晩秀左副承旨李勉兢同副承旨金啓洛假注書曺錫中金履永記注官金良倜記事官吳泰曾檢校直閣金勉柱以次進伏訖上曰無公事承旨先退昇源勉兢退出上曰左相刑判入侍錫中承命出與左議政兪彦鎬刑曹判書李在學偕入進伏上敎在學曰曹啓獄案首尾兩截不成體段蓋其罪名旣以軍律爲斷則軍律元無結案之事而今其下段有捧結案之語此必本曹行會之錯誤道啓之如許亦無足怪矣卿須更爲釐正回啓在學曰此是前堂時擧行事而今承聖敎果有不審之失矣在學曰殺獄文案依判付所敎自今爲始輪示時原任大臣及臺諫乎上曰曾在先朝臺臣李宗榮以獄案輪示事有所陳達而今無此例雖或有爭難之事臺諫何由知之乎此後則輪示于大臣及臺諫而曹郞一如備郞回公之爲則亦不成說只以旣決正書之案輪示時任大臣而兩司則以草本謄示好矣上敎彦鎬曰近來事豈不可悶乎大臣權重然後可以彈壓而不重不威故未免庶事叢脞矣丙申以後卿等亦豈無有爲之志而今已老白首矣宜勉振勵之方以圖桑楡之收矣今日朝廷之上了無拭目改觀之事荏苒歲月俗習無丕變之期淸濁無激揚之政言路之閉塞又莫如近日除却討逆一事絶未聞戇直之言予雖否德豈有厭聞之理而何其噤默之至此也此正勵精聚神戮力共貞之時而擧皆落落無所猷爲自今以往無論大小事更加抖擻益勉振刷是所望於卿等矣仍命諸臣以次退出
정조 19년
行都承旨黃昇源齋宿行左承旨李祖承齋宿行右承旨李晩秀齋宿左副承旨李勉兢齋直右副承旨金啓洛齋宿同副承旨蔡弘遠齋直注書趙台榮病一員未差假注書曺錫中齋直金履永齋宿事變假注書洪奭周仕
정조 19년
上詣摛文院入堂內後內閣政院玉堂藥房口傳問安答曰知道
정조 19년
傳于李勉兢曰兵判事過矣書生不閑軍旅處義若是越格從重推考牌招察任
정조 19년
傳于李勉兢曰本兵重任懸病於別侍衛所關於分義事體者大矣況內閣內營內局之緊務重任不嫌其瘝曠以致詣閤有命促敎屢下尙無動靜萬萬寒心兵曹判書沈煥之從重推考更加各別催促斯速膺命
정조 19년
李勉兢啓曰兵曹判書沈煥之牌不進推考傳旨今方捧入而屢度嚴敎之下如是違牌極爲未安更卽牌招何如傳曰寧有如許事體乎侍衛之詣閤已久外辦之遲留過時則納牌豈成說爲先記過更爲牌招違牌勿爲捧傳旨
정조 19년
以兵曹判書沈煥之再牌不進傳于李勉兢曰傳旨旣命勿捧記過又有下敎則又爲納牌云者萬萬寒心事過後下義禁府推考更爲牌招斯速膺命
정조 19년
傳于李勉兢曰今旣承牌兵判記過禁推分揀
정조 19년
兵曹判書沈煥之疏曰伏以臣昨拜辭章附論前壯勇大將金持默上疏之失蓋欲尊朝體而寓官規也及伏奉批旨華衮煌煌有聳耳目臣震惶恧蹙莫省措躬之所旣又因臣言特罷持默將任仍敎臣兼察焉臣於是惝怳踧踖又如夢中之身也夫國朝故事若文宰之未經將任者兼察將任臣未之聞也況今壯勇一營地接淸切體尤尊嚴不與他軍門等耳創設以來亦未有如臣一爲本兵之長而輒得兼管是營者則臣何敢冒膺是命有若循例可爲者也且臣有區區私義與人同朝而立斥論其人代察其職是猶包拯之爲三司使也蹊田奪牛之譏何以自解於千古尙論之士乎乃者鳳綸恩隆虎符體重倉卒顚倒有懷不敢陳奉天牌而登文陞背兩旗而腰三綬豈曾意荒拙老朽之年乃有此極華耀大僥濫之榮名耶雖然朝廷之所維者禮義也士夫之所礪者廉恥也由前由後臣不得蹲仍於是任決矣今臣所叨諸職均是土木之錦繡也何受何辭而此任尤有愧于中伏乞聖慈卽賜俯諒收還臣兼察壯勇營之命移授他將臣不勝幸甚臣無任云云答曰省疏具悉卿以論其人代其職謂近於蹊田之嫌云者萬萬不然名雖一時兼綰意在砭俗杜弊在卿與榮何謂難安至於兵判之權察各營非今斯今營制況處左視之列者乎將詣齋所身爲本兵本營之臣者其敢息偃在私次乎師律所關不須問咫尺勿辭行公
정조 19년
乙卯九月十八日辰時上詣摛文院齋宿入侍時行都承旨黃昇源行左承旨李祖承行右承旨李晩秀左副承旨李勉兢右副承旨金啓洛同副承旨蔡弘遠假注書曺錫中金履永記注官金良倜記事官吳泰曾原任提學兪彦鎬蔡濟恭李秉模原任直提學徐有防檢校直提學徐龍輔檢校直閣金勉柱原任直閣尹行恁檢校直閣李始源檢校待敎徐有榘以次侍立上具翼善冠衮龍袍乘輿出宣化門協陽門由肅章門進善門入摛文院降輿入堂內上於駕前敎于李勉兢曰兵判旣已承牌何不侍衛卽爲嚴飭上御齋殿命左議政兪彦鎬右議政蔡濟恭判府事李秉模進前彦鎬等進伏奏曰勞動之餘聖體若何上曰別無所損矣上曰領敦寧所愼近有差勝之節耶入侍史官馳往問病可也泰曾承命出上敎于濟恭曰近來位著乏人且於朝廷未聞有良吏之以廉潔名於世者卿適登筵如有平日聞知擧爾所知宜矣濟恭曰臣雖忝以人事君之位聞見不廣無所聞知而如欲擧爾所知亦不敢不仰對矣大司諫尹弼秉前任東萊府使善治之聲播聞京中人莫不知且其廉潔有足嘉尙如此之人自朝家另加奬拔則似可爲用一勸百之道矣上曰萊府治聲亦已聞之卿言又若此令銓曹陞秩可也出擧條濟恭曰向日堂疏中都憲另擇之請言甚是矣其後銓曹之以當世俊望別例差擬誠得對揚之體而但今日以兵判差除明日許解明日以箕伯差除又明日許解仍又以戶判首擬望筒姑未下而若蒙恩點則事勢又不得不許解如是做去恐涉如何臣意則此非別般新通之事毋論亞卿正卿就前望中略示擇擬之意則在朝家官方少無所損雖以政曹言之亦不當以何處得來爲憂矣事係目下弊端敢此仰達矣上曰當初草記批答大槪如此不立界限就中擇差誠好矣依前下敎施行之意更飭銓曹可也出擧條廣州判官李始源曰臣以閣臣適登筵席俯詢之下有所仰達者本府有百濟始祖廟而尙闕稱號事體屑越依麻田崇義殿平壤崇寧殿例令藝文館定額號自本府書揭好矣上曰歷代侯王祀典之所皆有殿號如檀君東明王之崇寧殿箕子之崇仁殿新羅始祖之崇德殿高麗始祖之崇義殿是也獨於百濟始祖之廟尙闕殿號不但爲欠事以名諱權稱於公私文跡褻瀆莫甚旣覺之後宜卽釐正以崇烈殿稱號文獻備考大典通編五禮儀等書卽爲洗補適因登筵已有下敎殿扁李判府書之揭號日遣守臣致祭祭文當親撰矣始源曰本府行宮營建旣久房闥軒楹之間多有通變者係是行宮所重自別留司不敢擅便云故適因言端玆以仰達矣上曰從便修葺可也出擧條始源曰本府城內校吏民人皆有料窠與復戶蓋爲保障重地募入奠接之地而近年以來還弊轉痼豫下都受等種種謬例爲城民切骨之瘼府料官復盡入洞里隣族之徵將有朝夕渙散之慮自今年爲始限年分捧則不出四五年可以準捧而此後城內無論官屬與民人嚴立科條不爲分還料條復戶如例上下則庶可爲一分支保之方下詢本府留守處之何如上曰令守臣具意見狀聞可也出擧條始源曰分院之許多弊端有難毛擧而其中火稅穀之勒徵家戶米之濫捧爲廣民難支之端昨年因摘奸史官書啓自廟堂覆奏嚴飭而睯不知畏尙無食效紀綱所在萬萬寒心此後則自本府定監色捧給俾無如前勒徵濫捧之弊何如上曰依爲之分院之弊可勝言哉若不隨聞大加嚴束何以責其效今則本府爲分司名以分院有一毫行惡作弊之端卽令守臣狀聞一依前此自畿營操切而每欲嚴禁而未果分院之官恣行不法甚至造置法外械具用棍用刑云令守臣及道臣査出流來謬弊毁其囚人之所燒其虐民之物然後狀聞如是而又不懼分院屬之地方官斷不可已至於收稅之弊尤有甚焉此外燔器吐木外諸般侵徵之弊亦令守臣道臣糾察可也出擧條始源曰本府箋文陪進時判官有他公幹則以畿內守令察訪中定差員封進事節目雖已啓下而第松沁兩都則留守上京參班時箋文送于禮曹華城則無論留守上來與未上來直送畿營以爲同時封進今亦依華城例施行節目中改付標似爲便好故敢此仰達矣上曰依爲之出擧條始源曰廣州分司之後本府地方陵幸時一應諸事本府專當擧行畿營分辦不爲擧論事節目雖已啓下而庚午出鎭時間因留守所達無論本府地方與畿內凡係陵幸時分辦一依府尹時例自畿營通瀜爲之事定式今亦依此例擧行原節目中付標恐合事宜故敢此仰達矣上曰依爲之出擧條上敎秉模曰殿號事旣有筵敎矣卿適登筵素能善書扁額卿須書出入刻好矣命退諸臣以次權退
정조 19년
行都承旨黃昇源坐行左承旨李祖承坐行右承旨李晩秀內閣直左副承旨李勉兢坐右副承旨金啓洛坐直同副承旨蔡弘遠坐直注書趙台榮病一員未差假注書曺錫中仕直金履永仕事變假注書洪奭周未仕進
정조 19년
李勉兢啓曰御營廳將官來言今日本廳軍兵日次私云矣敢啓傳曰知道
정조 19년
李勉兢以都摠府言啓曰今日入直內三廳武兼禁軍及軍兵等當爲中日習射而咸興永興兩本宮衣幣香祝親傳祗迎相値不得爲之之意敢啓傳曰知道
정조 19년
傳于蔡弘遠曰今番慶科千初試關西武士之六兩入格者爲幾千數又於殿試亦居三之二道帥臣勸奬之效槪可知矣然於殿試日二百步遠射人使之自願應試於帳殿而皆未越限殊甚可歎幾年勸飭反讓於北關之趙命載豈非關西之恥乎益加勸課期於抄上事令廟堂嚴飭該道監兵使處大抵六兩遠射若是夥然須有別般奬聳之擧可以勸後今科唱名武士六兩一百四五十步能射者淸南則道臣監試淸北則帥臣監試其中越百五十步以上人將官及任監拔例陞差後後錄狀聞淸南北居首各一人別般收用次亦爲狀聞年前兵營設貢武院別設料窠勸奬云監營亦用此例乎試取後狀聞時此一款亦爲具由陳聞事分付
정조 19년
傳于李勉兢曰宣傳官梁埉分揀
정조 19년
李勉兢以戶曹言啓曰永興本宮祭器造成時員役工匠別單判付內考例施賞後草記事命下矣計士吳昌錫等二人書吏李聖珏等三人各木二疋布一疋庫直趙重玉木一疋布一疋官使喚庚戌等二名各木一疋鍮匠邊首金鼎起小爐匠邊首金仁京各木二疋布一疋鍮匠鄭泰謙等十二名小爐匠李光得等六名各木一疋布一疋考例分等施賞之意敢啓傳曰知道
정조 19년
李勉兢以兵曹言啓曰依下敎龍虎營拘留罪人趙嵾放送之意敢啓傳曰知道
정조 19년
李勉兢以二所巡廳言啓曰去夜二更二點量犯夜人幼學趙權鎭執捉依例移送秋曹之意敢啓傳曰知道
정조 19년
李祖承以刑曹言啓曰因二所巡廳啓辭去夜二更量犯夜人幼學趙權鎭執捉移送秋曹事命下矣依更數趙權鎭決笞五十度放送之意敢啓傳曰知道
정조 19년
乙卯九月十九日辰時上御摛文院咸興永興本宮衣襨香祝封裹入侍時行都承旨黃昇源行左承旨李祖承行右承旨李晩秀左副承旨李勉兢右副承旨金啓洛同副承旨蔡弘遠假注書曺錫中金履永記注官金良倜記事官吳泰曾原任提學兪彦鎬蔡濟恭李秉模原任直提學徐有防檢校直提學徐龍輔檢校直閣金勉柱原任直閣尹行恁檢敎直閣李始源檢校待敎徐有榘戶曹判書李時秀禮曹判書李得臣以次侍立上曰閣臣承旨及戶禮判皆盥手親執毋或少忽也上命前禮曹判書金鍾顯進前敎曰本宮儀節猶有未盡定者矣鍾顯曰本宮儀式自內閣今方奉敎增修矣北道陵殿誌卽咸興人故承旨魏昌祖所編先朝戊寅特敎刊行之後自有當入而未入錄者至若年前御製牌文兩本宮祀典釐正今番追躋盛禮尤當添書具載以爲續編故敢此仰達且昌祖之子與姪亦有方在朝籍者抄錄之際使之着意擧行似好矣上曰依爲之出擧條封裹訖上出閣門外祗送香祝命禮判及禮房承旨陪至東門外還入駐輿命大臣兪彦鎬等進前出示溫宮靈槐壇御製碑銘濟恭跪讀上曰三十餘年之間根蟠而技茂可謂槐陰滿庭矣事若有不偶然者今此數句銘只欲記其實矣彦鎬等曰事甚曠絶奉讀宸翰亦不勝感歎矣仍乘輿入進善門由協陽門宣化門還內諸臣以次退出
정조 19년
行都承旨黃昇源坐行左承旨李祖承坐行右承旨李晩秀坐左副承旨李勉兢坐直右副承旨金啓洛坐同副承旨蔡弘遠坐直注書趙台榮病一員未差假注書曺錫中仕金履永仕直事變假注書洪奭周仕
정조 19년
藥房副提調黃昇源啓曰移次齋宿勞動旣多伏未審夜間聖體若何寢睡水剌之節何如臣率諸御醫趁早入診詳察聖候爲宜王大妃殿氣候何如惠慶宮氣候何如臣不任區區伏慮敢來問安竝此仰稟答曰知道慈殿慈宮氣候一樣卿則不必入侍矣
정조 19년
傳于蔡弘遠曰慶尙右道分留穀摘奸文備邊郞入侍
정조 19년
檢校直閣李始源啓曰卽者外閣官來言副正字李夢龍正字故陞付啓目依例啓下付直緣由移文吏曹矣吏曹未及單付而夢龍只憑下吏以正字肅拜云官職肅命事體何如而李夢龍之初不付職徑先入肅事極駭然令該府拿問處之政院之捧入肅單亦涉不審宜有警責矣當該承旨推考何如傳曰允
정조 19년
傳于李祖承曰當該司謁推考
정조 19년
兵曹參議前望單子入之崔獻重落點
정조 19년
兵曹口傳政事徐命說爲黃海中軍
정조 19년
李祖承啓曰卽見慶尙監司李泰永請罷晉州牧使狀啓則只稱時牧使不書其姓名奏御文字所當審愼守令罷黜亦係不輕而有此錯誤極爲未安原狀啓雖不得不捧入該道臣不可無警推考何如傳曰允不但姓名之不書所請律名輕重倒置萬餘包虛留之前牧使李德鉉只請令攸司稟處豈成說道伯越俸一等德鉉亦依時倅例以先罷後拿擧行兩邑之代俱是至難治之邑政官牌招拔例另擇待下批使之不多日內下送
정조 19년
有政吏批判書尹蓍東進參判洪明浩進參議韓用龜牌不進行都承旨黃昇源進啓曰晉州牧使今當差出而本州以營下劇邑物衆地大素稱難治不可不擇差他道有聲績未準限守令竝擬何如傳曰允
정조 19년
李明淵爲獻納柳畊爲典籍李翊模爲東學敎授朴鍾淳爲南學敎授宋益休爲雲峯縣監大司諫尹弼秉今加嘉善陞秩事承傳承文博士單李志容承文副正字二單申義淳蔡趾永
정조 19년
以晉州牧使望筒傳于李勉兢曰雖有弊邑待窠陞遷之承傳未滿三十朔殊非久任之意更爲拔例擇差事分付
정조 19년
兵批判書沈煥之病參判趙鎭寬入直進參議崔守魯病參知崔獻重未肅拜左副承旨李勉兢進同知安昭僉知趙學枋副司直成德雨申耆洪克浩竝單付
정조 19년
李勉兢以備邊司言啓曰各司侵徵邸吏之弊前後飭禁何如而卽聞七八日前自政院成出踏印牌子捉致嶺邑邸吏督納筆債及雜費則院隷從而憑藉威喝遂至三日拘留于待漏廳云號令百司之地先行冒禁之事拘囚朝房之內尤是無前之擧大損體面有關後弊當該承旨施以譴罷之典自下操切之院隷査出令攸司從重科治常時不飭院隷之注書拿問處之何如傳曰允政院以號令有司之地有此首犯法禁之擧眞所謂臣何足言有辱朝廷者也政院體貌尊嚴各司應爲之關文猶不爲之況牌子乎且況筆債名色雖曰流來謬例寧或因此不屑之事而爲此無例之擧乎萬萬駭然譴罷輕矣當該承旨加施拿處之典可也
정조 19년
李晩秀以弘文館言啓曰本館上番校理朴吉源以兼西學敎授今日儒生試取事晝仕出去之意敢啓傳曰知道
정조 19년
李祖承以義禁府言啓曰因慶尙監司李泰永狀啓政院辭啓批旨內不但姓名之不書所請律名輕重倒置萬餘包虛留之前牧使李德鉉只請令攸司稟處豈成說該道伯越俸一等德鉉亦依時倅例以先罷後拿擧行事命下矣晉州牧使鄭東協時在任所云依例發遣府羅將拿來李德鉉以雲峯縣監亦在任所而係是兼營將守令發遣府羅將交代後拿來何如傳曰允
정조 19년
李祖承以刑曹言啓曰依下敎馬直宋貴孫以挾娼犯夜罪爲先嚴刑一次一月二次式準十次擧行次着枷嚴囚行首馬直金震郁刑推一次之意敢啓傳曰知道着氈笠之宮奴亦欲犯法不可嚴刑而止何待準十次遠地苦役軍丁充定下送金震郁放送可也
정조 19년
李勉兢以一所巡廳言啓曰去夜五更一點量犯夜人幼學韓守夏執捉依例移送秋曹之意敢啓傳曰知道
정조 19년
禁府啓目慶尙前監司趙鎭宅口招云云問目內辭緣惶恐遲晩旣有拿問査實後李汝節更爲出意見嚴問取服之命待判下擧行何如判付啓問于大臣與本事論理指一議處爲良如敎又啓目麒麟前察訪金東鎭原情云云問目內辭緣泛稱遲晩刑推得情何如判付啓分揀放送爲良如敎又啓目放歸罪人朴長卨原情云云傳旨內辭緣泛稱遲晩所當請刑是白乎矣曾經侍從勿爲請刑載在大典通編議處何如判付啓囚供與臺啓相左令道臣詳査狀聞爲良如敎又啓目三陟府使尹㬘原情云云問目內辭緣泛稱遲晩刑推得情何如判付啓更觀前頭勤慢次爲先附過還官爲良如敎又啓目製述官南播秀原情云云問目內辭緣泛稱遲晩刑推得情何如判付啓分揀放送爲良如敎又啓目校書官副正字李夢龍原情云云傳旨內辭緣泛稱遲晩刑推得情何如判付啓附過放送爲良如敎
정조 19년
兵曹啓目粘連平安兵使申應周矣當初節目詳細酌量出身閑良通瀜試才分等施賞者寔出於邊堡武士慰悅激厲之方而今此帥臣因一施之志敢以旣定之節目遽請改制者揆以事體極爲猥屑推考罪杖一百收贖公罪奉敎依允爲旀功減一等爲良如敎
정조 19년
刑曹啓目粘連罪人徐昌命依前同推期於取服之意分付道臣何如判付啓行査之下別無疑端依回啓施行爲良如敎
정조 19년
死罪臣金憙疏曰伏以當此六慶咸湊之歲我聖上誕節又屆是誠億萬年無疆之休也伏惟我慈殿慈宮悅豫之懷尤有倍於恒年而凡爲今日之臣子者其所以頌祝懽忭亦豈不益切于玆辰乎臣獨以屛伏鄕里之蹤一疾嬰身四朔沈綿㱡㱡危喘實無以自力趨造獲廁起居之列粗效舞蹈之忱祗自瞻望宸極不勝戀結而已仍伏念臣雖極無狀亦具彝性慶辰參班豈敢後人而以病廢禮乃至於此論以此罪亦合萬隕矣伏乞聖明亟賜嚴處以爲爲人臣而無臣分者之戒焉臣無任惶恐竢罪之至謹昧死以聞答曰省疏具悉卿懇未見卿久矣且聞愼節尙稽痊可悵然之外何等慮念再明候班之未參何必深引卿其安心調理竢間上來仍傳曰此批答遣地方官傳諭
정조 19년
乙卯九月二十日辰時上御誠正閣諸承旨持公事入侍時行都承旨黃昇源行左承旨李祖承行右承旨李晩秀左副承旨李勉兢右副承旨金啓洛同副承旨蔡弘遠假注書曺錫中金履永記注官金良倜記事官吳泰曾以次進伏訖上曰無公事房退出啓洛弘遠先退昇源曰卽見慶尙監司李泰永豐基郡反庫啓本則郡守誤書以縣監奏御文字有此不審之失該道臣推考何如上曰依爲之出擧條仍命退諸臣以次退出
정조 19년
乙卯九月二十日午時上御重熙堂同副承旨入侍慶尙右道分留穀摘奸文備邊郞同爲入侍時同副承旨蔡弘遠假注書金履永記事官馬思人記事官吳泰曾以次進伏訖兵曹正郞鄭晩錫曰臣以還穀事奉命一二還弊之有關於民國者旣有所懷敢此仰達矣還穀衙門名目極多元會穀名至於八十常賑穀名亦爲十四同是米太何分其某衙均爲租粟何論其某名也哉其需用無所分別而簿籍甚爲眩亂守令則難以照察奸吏則易以偸弄無益於事徒滋其弊夫我國文書之專委吏手自是習俗之痼瘼而至於還穀之簿雖欲勤於治者不得不聽於吏此所以穀物之漸耗而民國之受弊也且其取耗不同一是元會而或有十分取耗或有四分取耗者或有取全耗者或有改色者其所爲弊尤有甚焉今若以八十名元會通稱元會十四名常賑渾稱常賑則官可察簿吏無售奸而無所損於需用之時矣取耗之法損多益寡取其不多不寡之中而定爲無此無彼之規則上無損害下無滲漏而庶除其紊亂之弊矣事係變通下詢廟堂而處之恐好矣上曰衙門穀名之太多而其所救弊莫過於合而爲一此所以今番策題之詢及蔭官也爾言極有條理出擧條令廟堂另究商確如常平賑恤兩廳之合爲一廳之爲則不但省弊庶亦益民苟欲釐正遍及於諸道爲宜竝以此意知悉稟處可也出擧條晩錫曰濟民倉設置法意甚重官必以精實擇捧民不以麤劣苟納當初別設一倉於晉州泗川固城三邑者意有在焉近來法久而弊生該倉各穀散置於內外諸倉與他穀無別該吏輩任自偸弄盡出精穀漸致劣殼若値災年需用之時則其縮穀例必專責於民民安得不窮困也哉令道臣嚴飭該邑依前規捧置於該倉使吏輩毋敢幻弄而若復襲謬散置者直施那移之律恐好矣上曰令廟堂依此所奏嚴飭道伯俾有實效可也出擧條晩錫曰還穀衙門之相換加減爲弊忒甚不一其端沿邑則幾皆匱竭峽郡則每多陳腐而緩急無恃半留者換作盡分盡分者換作半留而多致虛留高價勒捧民已受弊而若値作錢甚多則反致穀貴錢賤之患且非峽非沿之邑移送於沿邑受來於峽郡受送之際困苦亦多此民人所謂峽粟無脛而走於海者其爲弊豈特沿峽哉蓋其加減之法專由於京司巡營作錢而各邑倉色輩亦多憑藉營錢偸弄無藝其爲弊非但止於文簿之胡亂而民國之受害莫甚於此宜令廟堂嚴飭道臣衙門相換之例一切禁斷恐好矣上曰目下還弊之所以立紀綱懲俗習無過於此一款爾言可謂深知利病若使山沿無彼多此少之別發賣亦無就踊捨歇之事則民可以息肩而裕食前此飭敎何等嚴截而其所爲弊猶復若前此豈邑倅之罪乎身居旬宣之列者按察一道區區於詳定外贏餘不有朝令犯科若此究厥所爲甚於不法旣聞之後又或付之昧爽以前而只令此後更勿如前之爲則焉有如許國體關西兩南較戶量穀事年前飭敎後京司穀及營穀多數發賣於沿邑及衙門穀名無端換錄之道臣令廟堂星火査出付之金吾拿囚直施以監守自盜之准律減一等勘斷以爲懲後戢他之地可也出擧條命書榻敎曰未肅拜兵曹堂上許遞前望單子入之又命書榻敎曰黃海中軍之代令該曹口傳差出仍命退諸臣以次退出
정조 19년
行都承旨趙鎭寬坐行左承旨李儒敬坐行右承旨李祖承坐直左副承旨金啓洛坐直右副承旨鄭尙愚坐同副承旨未差注書趙台榮病一員未差假注書曺錫中仕金履永仕直事變假注書洪奭周仕
정조 19년
鄭尙愚啓曰明日誕日相値視事頉稟之意敢啓傳曰知道
정조 19년
李祖承啓曰禁衛營將官來言今日本營軍兵日次私習云矣敢啓傳曰知道
정조 19년
傳于李祖承曰右承旨入侍
정조 19년
傳于鄭尙愚曰慶尙左道分留穀摘奸文備邊郞入侍
정조 19년
傳于金啓洛曰在外兵曹堂上許遞與未差之代前望單子入之待下批牌招察任
정조 19년
兵曹參知前望單子入之鄭尙愚添書落點
정조 19년
傳于李祖承曰因言端聞之尙未付軍職云過矣前判書李柱國令該曹口傳付軍職
정조 19년
兵曹口傳政事司直李柱國護軍曺允精壯勇營善騎將曺允精今加折衝加資事承傳
정조 19년
金啓洛啓曰壯勇大將金持默時無職名令該曹口傳付軍職何如傳曰允
정조 19년
兵曹口傳政事行司直金持默單付
정조 19년
傳于李祖承曰忠淸兵使之代令該曹口傳差出
정조 19년
以忠淸兵使望筒傳于李祖承曰日前額外壯勇衛取才時聞之意謂宣薦則爲之欲待窠差下矣近始知之竝與宣薦而拔不擧論云武將之孫不爲宣薦則他人誰可爲之乎李柱國曾孫問名已命除取才差定渠輩亦效近來陰陽手段究厥所爲萬萬痛惡其時行首宣傳官降付守門將薦施以反坐之律守門將加設啓下許多人中必以此輩苟充兵判事極爲駭然當該判書爲先從重推考望筒抹下使之更爲擬入
정조 19년
兵曹口傳政事金明遇爲忠淸兵使守門將單尹範敍
정조 19년
傳于李祖承曰承旨前望單子入之待下批牌招察任
정조 19년
承旨前望單子入之趙鎭寬李鼎揆李周顯落點
정조 19년
以左承旨趙鎭寬肅拜單子傳于李祖承曰在外都承旨許遞前望單子入之
정조 19년
趙鎭寬啓曰新除授右副承旨李周顯時在全羅道全州地同副承旨李鼎德時在慶尙道慶州地竝斯速乘馹上來事下諭何如傳曰允
정조 19년
傳于趙鎭寬曰右承旨與在外承旨許遞前望單子入之待下批牌招察任
정조 19년
承旨前望單子入之李肇源鄭尙愚李儒慶落點
정조 19년
趙鎭寬啓曰新除授承旨李儒慶方在罷散中何以爲之敢稟傳曰勿施前望單子入之待下批牌招察任
정조 19년
以同副承旨李肇源牌不進罷職傳旨傳于李祖承曰許遞前望單子入之
정조 19년
傳于李祖承曰自今日例不得開坐夜禁亦當闊狹今明日弛禁事分付
정조 19년
以吏曹參議韓用龜牌不進罷職傳旨傳于金啓洛曰只推
정조 19년
以禁府朴長卨都囚徒傳于李祖承曰行査間保放
정조 19년
以尹恒儉囚單子傳于李祖承曰如渠地方官將焉用哉削職放送
정조 19년
李儒敬以壯勇營言啓曰卽下傳令內乃兄之弟可謂番番良士前牧使曺允精善騎將差下事命下矣時無職名令該曹口傳付軍職而善騎將係是堂上窠曺允精資是堂下加資一款何以爲之敢稟傳曰知道念其兄之未究有此特除無異將薦加資令該曹口傳下批可也
정조 19년
李祖承以義禁言啓曰時囚罪人李海淸削職放送後草記事命下矣李海淸削職放送之意敢啓傳曰知道
정조 19년
李祖承以義禁言啓曰李汝節依李判府獻議施以次律趙鎭宅依右相議勘以不謹觀察以致孤負之罪此律竄配過矣配則分揀施以削職之典事命下矣趙鎭宅削職放送李汝節以次律杖一百依法典收贖告身盡行追奪平安道渭原郡流三千里定配而以判付內辭意具罪目依例發遣府書吏押送配所何如傳曰允
정조 19년
李祖承以刑曹言啓曰因一所巡廳啓辭去夜五更量犯夜人幼學韓守夏移送秋曹事命下矣韓守夏依更數決笞三十度放送之意敢啓
정조 19년
禁府啓目粘連今此李汝節之濫殺許多人命論其罪犯死不足惜而兩鄭致斃以渠前後納招參之道臣供辭皆以爲出於因公則償命一款恐難輕議大臣獻議亦皆傅生李汝節勘律似當以減死議處上裁爲白乎旀趙鎭宅段遠地投竄亦蒙嚴勘之典則恐不必加等勘律依前發配何如判付啓諸大臣之意不但皆然卿等議讞亦以爲然然則當以濫刑律論而其律不過是永不敍用豈不太寬乎亦何以懲他乎李汝節段依李判府獻議施以次律爲旀趙鎭宅段當初竄配由於汝節所犯之因私矣觀於爰辭報營則果報營所當分揀而無論報營與因公任渠行惡其罪難恕依右相議勘以不謹觀察以致孤負之罪爲有矣此律竄配過矣配則分揀施以削職之典爲良如敎
정조 19년
刑曹啓目求禮殺獄罪人朴同孫獄事回啓云云獄情之關係正犯者所當到底詳覈而高召史之招自再査時一直推諉於金昌允是白如可最後會査忽變前招乃以緊縳膝築自服而昌允則從傍挽禁云此雖出於獄老奸生變幻疑眩之亂招其所爲言便是承款則不可不一番盤詰而更不提問亦無究竟論以獄體未免疎漏其時道臣及推官竝推考何如判付啓道臣儘有意見其在曰宥之義合有分揀之道以次律勘放事分付爲良如敎
정조 19년
行都承旨黃昇源左副承旨李勉兢同副承旨蔡弘遠等疏曰伏以昨因備局草記有當該承旨拿處之命又伏承今日査實直捧傳旨之下敎故査問於作奸院隷則前後牌子爲六張而一張則院吏襲謬印給五張則渠自盜踏云印信行用何等愼重而常時不能檢察一任下輩之作奸誠不勝萬萬惶悚臣等於伊時俱在院中則豈敢以牌子成給之不出於承旨之手有所自恕也哉聖敎之下傳旨旣無以混捧偃在官次私心尤有所不敢聯章自列徑出禁扃伏乞聖明亟降威罰以肅朝綱以安私分千萬幸甚臣等無任云云答曰省疏具悉名以承宣若爲討索古風出無於例之牌紙囚人於待漏院則其爲朝廷之羞恥當何如此所以必欲査出嚴處者今因卿等之疏知其事實牌紙則盜踏囚禁亦奸僞而皆是院隷所爲云承宣則雖脫空不能禁飭之失在所難免而卿等旣非當該承宣則亦難以此處分而揆以廉隅勢難强令行公竝許遞院隷聞已斯得令該曹考律嚴懲
정조 19년
行大司諫尹弼秉疏曰伏以臣身縻臺職已過數旬含默無言只俟辱臺之律陞秩之命忽下於夢想之外臣誠惶懍愧恧無面可顯噫良吏廉潔之稱顧何如而臣名謬徹誤恩繼降臣是何人當此千不近萬不似之名乎漢之列傳循良無多宋之十科廉謹爲最則良廉之名其果人人而得之乎臣之本末長短莫逃於淵鑑之下才本庸碌性又迂拙不合於百執事之末而近十年來其所踐歷罔非踰涯薄試西邑未效芻牧忝叨邊寄莫衛藜藿王靈所曁南陲晏然聖澤遍及飢氓賴活臣以倥侗一物不過汨沒米鹽塗抹簿書而已有何錙銖之可記而今春許解之敎恩言鄭重聳溢瞻聆臣北望宸極感淚被面俯對將吏愧汗浹背迺者廉潔之目遽加臣身至登筵奏大臣之擧其所知可謂不知臣之甚者也況重爵賞惜名器實礪世之要道則今此上而虛授下而濫竽已非淸朝之美事臣若自居其名有若眞有是事則世間果有羞恥事耶況千秋聖節只隔一宵群黎百姓無不歡欣舞蹈臣於此時濫以諫長爲名豫擬隨例趨簉於班聯之後恭伸起居之禮今因千萬非分之命忽地有隕抱羞而不敢進身則寸忱耿耿無以自抑若他不暇顧以稍伸臣分爲計則儀章頓變自顧多慙嗤點之來何以得免百爾思量無路肅命玆敢瀝血悃仰瀆崇嚴伏乞聖明亟收陞秩之命仍鐫見帶之職以重公器以安微分千萬幸甚臣無任云云答曰省疏具悉卿其勿辭行公
정조 19년
乙卯九月二十一日辰時上御便殿右承旨入侍時行右承旨李晩秀記事官趙台榮記注官金良倜記事官吳泰曾以次進伏訖上命書傳敎曰前禁衛兼大將金持默敍用壯勇大將仍任牌招傳授虎符及傳令牌上曰壯勇大將牌去來使之斯速爲之事分付賤臣承命出傳命退承史以此退出
정조 19년
乙卯九月二十一日酉時上御重熙堂坐直承旨入侍慶尙右道分留穀摘奸文備邊郞同爲入侍時同副承旨金啓洛假注書曺錫中記注官馬思人記注官金良倜文備郞鄭觀輝以次進伏訖上曰蔚山何如觀輝曰本府留庫穀數爻甚少故別無執頉者矣上曰本倅治績何如云耶觀輝曰本倅到任未及一朔故別無毁譽之可聞矣上曰今番摘奸之行無一執頉處耶觀輝曰西生鎭前前僉使私自發賣者爲一百二十餘石而此外別無執頉處矣上曰年事何如昨年停退之還穀無慮捧納云耶觀輝曰今年穡事邑各不同卽俗所謂穴農而折長補短則豐分數多而至於昨年停退穀之準捧列邑守令擧以爲不甚易云矣上曰備郞先爲退去手本呈于備局可也觀輝先出上曰禁府時囚幾何兼春秋出去問于當直以入思人承命出回奏曰四人矣上命書傳敎曰時囚罪人李海淸豈可但以兩罪俱發言爲先削職放送後草記上又命書金吾公事判付訖上曰李汝節配所卽爲定納事招致當直都事分付可也方留城門當出送以此意更加申飭卽卽擧行可也上曰李柱國付軍職單子何時下敎而尙無消息兵曹入直堂上鄭尙愚雖移除承宣卽爲修納單子後始爲承旨肅謝事分付可也又命書傳敎曰明日承候亦當入來除拜已久尙不出肅事體豈容若是知敦寧洪樂信待開門牌招使之肅謝仍命退承史以次退出
정조 19년
行都承旨趙鎭寬坐行左承旨李儒敬坐行右承旨李祖承坐左副承旨李勉兢坐直右副承旨金啓洛坐同副承旨鄭尙愚坐直注書趙台榮病一員未差假注書曺錫中仕金履永仕直事變假注書洪奭周仕
정조 19년
李儒敬啓曰大司憲未差執義朴瑞源掌令鄭毅祚李益洙持平金和鍾呈辭持平金銑在外監察茶時之意敢啓傳曰知道
정조 19년
李祖承啓曰明日齊陵忌辰祭正日相値視事頉稟之意敢啓傳曰知道
정조 19년
傳于趙鎭寬曰新除授承旨待下批牌招察任
정조 19년
傳于趙鎭寬曰承旨房仍右承旨爲禮房
정조 19년
傳于李儒敬曰左承旨入侍
정조 19년
傳于李勉兢曰戶房承旨入侍
정조 19년
傳于趙鎭寬曰都承旨入侍
정조 19년
傳于金啓洛右副承旨入侍
정조 19년
趙鎭寬啓曰今九月二十四日祿都目政事爲之之意敢啓傳曰知道
정조 19년
金履永有頉代以呂東植爲假注書
정조 19년
李祖承以禮曹言啓曰今此大殿誕日陳賀諸道所封箋文中慶尙左兵使李潤謙坡州牧使徐英輔以應封官兼別軍職故各爲封箋矣一體看審捧入之意敢啓傳曰知道
정조 19년
趙鎭寬以備邊司言啓曰卽見平安監司金載瓚災實分等狀啓則平壤等十八邑置之稍實寧邊等二十四邑置之之次尤甚名色不爲擧論後錄諸條竝請令廟堂稟旨分付矣其一穀簿之年年代捧者一竝以本色準捧而至於之次邑尤甚面里以相當穀準折代捧待明秋還作本色事也其一舊還毋論稍實之次姑勿竝督以紓民力事也其一山城餉還昨年平留之穀仍捧平倉待明秋還納本所事也其一推奴徵債限明秋防塞事也今年穡事關西關北大體同然而關西之若而邑稍遜於關北觀於平壤等十八邑之置之稍實寧邊等二十四邑之置之之次可以推知分等依狀請施行前後代捧穀物之又許代捧雖甚重難所請者不過之次邑尤甚面里而已民情事勢道臣必有料量只之次邑尤甚面里前已代捧者仍令以相當穀準折收捧待明秋還作本色推奴徵債防塞事雖曰免歉本係撓民一體許施舊還姑勿竝督事諸道還穀之各年停退實是莫大之特恩稍熟之歲一例不捧漸次蕩減竟歸全失事之寒心莫此爲甚況本道穀簿近益枵然若不於此等之歲從便收捧則名以舊還將無可捧之期就道內各年舊還中限五分一磨鍊收捧山城餉還仍捧平倉事道啓雖以轉輸爲難山城儲餉法意有重災年之許留平倉特出一時權宜之政何可遂以爲例每歲仍留乎昨年各山城餉穀之捧留平倉者今年則依例還捧於山城事竝爲分付何如傳曰允舊還則道伯狀啓太欠商量而民情亦不可不念就稍實處從最近條更爲磨鍊下送可也
정조 19년
趙鎭寬以都摠府言啓曰今日入直內三廳武兼禁軍及軍兵等當爲中日習射而國忌齋戒相値不得爲之之意敢啓傳曰知道
정조 19년
乙卯九月二十三日辰時上御便殿都承旨右承旨入侍時行都承旨趙鎭寬行右承旨李祖承記事官趙台榮假注書曺錫中記注官金良倜記事官吳泰曾以次進伏上曰承候來待之大臣諸臣竝皆入來賤臣承命出傳與領議政洪樂性左議政兪彦鎬右議政蔡濟恭判府事李秉模判敦寧徐有隣廣州留守沈頤之行司直金持默判府事閔鍾顯戶曹判書李時秀兵曹判書沈煥之水原留守趙心泰檢校直提學徐龍輔鄭大容直提學李晩秀檢敎直閣金勉柱原任直閣尹行恁直閣李始源檢校待敎徐有榘偕入進伏上曰卿等旣入來故引見而欲與之共飯矣樂性等曰當是年逢今日臣等慶忭之忱不勝萬萬矣稱慶新號之請曾有所陳請而尙未蒙允可下情至今抑鬱臣等之欲待今日仰請者亦久矣未及畢奏上曰決無肯許之理亟止之好矣上曰領右相使其子隨入果皆來待否使之入來賤臣承命出傳與行副司直洪義榮副司直蔡弘遠副司果洪大榮偕入進伏上命宣飯大臣以下訖頤之曰守禦廳左右別將以境內有履歷人把摠哨官以宣部守有薦人差出事節目啓下矣本府境內無有履歷者亦無三廳薦者將官有闕尙未差出誠爲可悶前此別將或以有墳山而身處京中者塡差今亦用此例哨官雖無薦亦以山城出身差出似好以此付標於節目何如上曰依爲之出擧條仍命退諸臣以次退出
정조 19년
行都承旨趙鎭寬坐行左承旨李儒敬奉命出去行右承旨李祖承坐左副承旨李勉兢坐右副承旨金啓洛坐直同副承旨鄭尙愚坐直注書趙台榮病一員未差假注書曺錫中仕呂東植仕直事變假注書洪奭周仕
정조 19년
趙鎭寬啓曰假注書呂東植時無職名令該曹依例付軍職冠帶常仕何如傳曰允
정조 19년
傳于鄭尙愚曰差使員守令除下直下送未下直守令皆令當日辭朝
정조 19년
傳于鄭尙愚曰下直守令留待
정조 19년
傳于金啓洛曰右副承旨入侍
정조 19년
傳于金啓洛曰下直守令入侍
정조 19년
傳于趙鎭寬曰戶兵換房
정조 19년
傳于李勉兢曰軍士承旨入侍
정조 19년
李祖承啓曰有司堂上徐有隣戶曹判書李時秀水原留守趙心泰依下敎來待矣傳曰入侍
정조 19년
兵曹口傳政事宣傳官單李載弘
정조 19년
李勉兢以壯勇營言啓曰本營敎鍊官有闕代加出敎鍊官前守禦廳哨官金敏重陞實之意敢啓傳曰知道
정조 19년
金啓洛以兵曹言啓曰依壯勇營粘目判下本營軍具興遠咸鏡道甲山府充定苦役軍具罪目定驛子押送之意敢啓傳曰知道
정조 19년
乙卯九月二十三日辰時上御重熙堂左承旨入侍時行左承旨李儒敬記事官趙台榮記注官金良倜記事官吳泰曾以次進伏訖上曰華城之行何當發程耶儒敬曰筵退後卽欲發行矣上曰城役方至何境耶儒敬曰顧今平地幾皆完築其餘則擬於限明秋畢築矣上曰門樓上樑日字是二十七日乎儒敬曰果是二十七日而上樑文姑不下來矣上曰從當下送矣命退承史以次退出
정조 19년
乙卯九月二十三日午時上御重熙堂軍士房承旨入侍時左副承旨李勉兢假注書曺錫中記注官金良倜記事官吳泰曾以次進伏訖上命書傳敎曰凡事皆師古爲可況官方乎古則參下宣傳官等以內禁衛實銜爲兼帶此所以太倉料錄案無宣傳官名色也遠古無論雖於三四十年前額外內禁衛例帶宣傳之銜不但宣傳官爲然守門將亦然觀於龍虎營謄錄可以知之近來恥其近於行伍朝家別無定式之事而宣傳內禁分而爲二判若班賤之別位至將臣者亦多昧此故規若以內禁衛三字恥近行伍則崇祿以下重臣之無實職者例兼軍銜如龍驤忠武義興等衛之賤卑甚於廳上拜之內禁羽林等衛彼何不恥此獨避焉乎今番將臣李柱國曾孫防薦事思之鄕角黑角弓把彀之徒亦敢效顰於口然心否之所謂操觚輩習俗究厥所爲寧不痛惡乎自今申復舊制參下宣傳官皆令例兼內禁衛或額外內禁衛遠古則似皆例兼而近古亦似定窠兼帶令兵判取考龍營謄錄及本曹久遠文蹟仍又詳問於科久年多之武將明日祿都目政下批亦令一軍色口傳啓目修啓額外壯勇衛則近創傳命差備者亦出於師古之意而將欲次次復古於內禁衛其中定窠一體兼帶事分付今予苦心在於打破虛僞詐諛不誠無實之假面粉塗陋習弊俗則武夫之欲學文臣之事旣知之何可任渠所爲乎前大將李柱國曾孫額外壯勇衛李載弘參下宣傳官加設先依古例例兼係是無薦不可爲之見其身手極爲精明雖別薦無所不可而自渠輩贖罪勝於別薦當刻內星火一會呼薦越薦如或爲之李載弘爲首薦薦單書入啓下後宣傳官卽爲單付事分付仍命退承史以次退出
정조 19년
乙卯九月二十三日未時上御便殿右承旨有司堂上華城留守入侍時行右承旨李祖承記事官趙台榮記注官金良倜記事官吳泰曾有司堂上徐有隣李時秀華城留守趙心泰以次進伏訖上曰前判書李柱國曾孫宣薦事傳敎卿等見之否近來弊習誠極可駭寧有以李柱國之近未見用枳其曾孫之事乎心泰曰此弊果甚駭然矣上曰古規宣傳官例兼內禁衛卿其知之否心泰曰曾有是例矣上曰本府城役來年冬寒前可以完築耶心泰曰方以明年冬前擬爲完役矣上曰路邊植木事何以爲之耶李樹三千餘株曾有貿得者方欲以此待時樹植矣命退諸臣以次退出
정조 19년
行都承旨趙鎭寬坐行左承旨李祖承坐行右承旨尹弼秉坐直左副承旨李勉兢牌不進右副承旨金啓洛坐同副承旨鄭尙愚坐直注書趙台榮病一員未差假注書曺錫中仕呂東植仕直事變假注書洪奭周仕
정조 19년
趙鎭寬啓曰明日常參經筵取稟傳曰停
정조 19년
金啓洛啓曰禁衛營將官來言今日本營軍兵日次私習云矣敢啓傳曰知道
정조 19년
金啓洛啓曰御營廳將官來言今日本廳軍兵日次私習云矣敢啓傳曰知道
정조 19년
鄭尙愚啓曰合辭許久闕啓事甚未安諫院無詣臺之員除在外外正言申絢牌招何如傳曰允
정조 19년
檢校直閣金勉柱啓曰華城府公都會以今月二十七日擇吉矣試官原任提學蔡濟恭待明朝命招以爲出題下送之地何如傳曰允
정조 19년
金啓洛啓曰訓鍊大將徐有大御營大將李漢豐一竝收其佩符放逐田里事命下矣奪符次標信及察匣請出之意敢啓傳曰何必奪符使之督納可也
정조 19년
金啓洛啓曰御將之代出代間訓將兼察事命下矣訓鍊大將李柱國卽爲牌招聽傳敎何如傳曰允
정조 19년
傳于鄭尙愚曰戶判事太欠嚴畏豈可更煩辭敎而兵判之入侍有命徑往藥院事近占便藥房提調沈煥之遞差
정조 19년
傳于鄭尙愚曰摘奸下去兵曹郞廳改差令該曹口傳差出
정조 19년
吏曹口傳政事申鳳朝爲兵曹佐郞
정조 19년
承旨前望單子入之尹弼秉落點
정조 19년
以春塘臺御射柳葉箭一巡五中時捧弓矢前銜將官前府使李光益別單傳于尹弼秉曰加資今日祿都目政下批
정조 19년
有政吏批判書尹蓍東進參判洪明浩禁府坐起進參議韓用龜進行都承旨趙鎭寬進以李肇源爲兵曹參知沈煥之爲知經筵校書正字單李夢龍兼養賢庫主簿單柳畊
정조 19년
兵批判書沈煥之進參判李益運入直參議崔守魯病參知李肇源未肅拜行右承旨尹弼秉進以金鍾翕爲都摠都事魏光軫爲訓鍊主簿趙重明韓根馨李秉訥爲武兼趙宅鎭爲江華中軍李光益爲廣州中軍李羲甲爲北評事安允禧爲五衛將副護軍尹頤東副司直黃昇源李鼎揆李周顯蔡弘遠李鼎德崔獻重副司正呂東植同知高廷爀以上竝單付僉知三單朴齊家金弘喆許鏛前府使李光益今此春塘臺御射柳葉箭一巡五中時捧弓矢前銜將官加資事承傳
정조 19년
傳于尹弼秉曰設施之初宜以老鍊人立經陳紀廣州中軍李光益改差今日政擇差待下批明日辭朝
정조 19년
傳于鄭尙愚曰晉州牧使當日辭朝
정조 19년
以左副承旨李勉兢牌不進罷職傳旨傳于趙鎭寬曰只推
정조 19년
以正言申絢牌不進罷職傳旨傳于尹弼秉曰只推
정조 19년
以兵曹監軍單子傳于尹弼秉曰限捉巡間昨日監軍仍用過三日不爲捉巡則兵判拿致監軍等嚴棍五度後草記
정조 19년
趙鎭寬以內醫院都提調意啓曰駞酪粥自十月初一日當爲封進依前例擧行事豫爲分付司僕寺之意敢啓傳曰知道
정조 19년
尹弼秉以備邊司言啓曰西北年例下送木綿去核與襦紙衣自本司依數準式捧上別定禁軍次第分送各該道之意敢啓傳曰年前稍有其效今番況以戶判爲曹司有司其所檢飭宜倍他人而今日欲爲此草記則昨日何不赴本司而仕進於監印廳乎前此飭敎姑無論苟欲存心於邊上呼寒之輩則何忍恝然乃爾乎此草記還給當該有司堂上李時秀爲先越俸一等日日精捧其所下送別般嚴飭俾有實效畢擧行後草記可也
정조 19년
尹弼秉以備邊司言啓曰西北邊塞年例入送襦衣木去核之自本司尺量稱量有司堂上監捧照數出付于禁軍以送者自是朝家軫念烽軍戍卒之德意前後飭敎又不啻申嚴而有司堂上李時秀以監捧該堂遲延時日今日始爲捧上者跡近占便事欠仰體揆以事面誠極未安當該有司堂上李時秀罷職何如傳曰近日廟貌堂樣果何如乎至於民事不敢或忽此則庶或一分對揚矣提飭何如則聽若落木之風聲面前彌縫之習此重臣位躋八座亦不免科臼中濡泳其可曰不負國乎苟有嚴畏之心朝者越俸義當鑽地如有訟仄之意午前飭諭羞難對吏何必更施譴罷數遞重任然後紀綱始可立乎此草記姑爲置之可也
정조 19년
尹弼秉以備邊司言啓曰北道先運襦衣作木三十七同零去核木花二千一百三十七斤零照數捧上尺量後仍爲監封逢授於齎去禁軍其沿路輸運及本道頒給時各別着念擧行俾無尺寸斤兩從中閪失之弊事別爲措辭發關嚴飭之意敢啓傳曰知道當分送捕校於西北邊邑考察其先後運綿與木之準數下去如或分給之勤慢一有犯科當該道帥臣施以重科別關嚴飭於北道道帥臣而關西亦爲先期嚴飭可也
정조 19년
尹弼秉以備邊司言啓曰卽見慶尙左道留庫穀摘奸本司郞廳鄭觀輝手本則蔚山府虛留米爲二十二石太爲五十九石零慶州府虛留租爲十三石零皮牟爲六百二十二石零西生鎭虛留米爲一百九十四石太單代租爲三十六石而蔚山則米色麤劣石子不完慶州則虛留皮牟乃是吏逋時在各穀太半虛殼西生鎭米之虛縮卽前後鎭將輩發賣或私分云兩邑虛留多寡雖殊犯科則均吏逋之慢不査徵穀品之一任麤荒俱極可駭至於鎭將輩之不畏法意狼藉偸弄尤萬萬痛惡今旣現發之後不可不嚴査痛懲蔚山慶州兩邑當該虛留守令令道臣指名狀聞依海西例拿問重勘西生鎭則摘奸備郞旣已捧招於該鎭庫色當該前僉使金兌瑞李元榮令該府卽爲拿來依法重繩三邑鎭虛留或單代穀物刻期準數充上麤劣之穀品不完之石子嚴飭該邑劃卽釐正之意竝爲何如傳曰允指名現告用於未出道之繡衣則可也摘奸公行之備郞溯閱文簿則其所現告何必關問該道自海西關問有違格例關問一款竝置之問于兩道該郞卽爲草記嶺南進去郞廳鄭觀輝意謂有氣力差送矣及其登筵詢問也言言輒稱無頉無頉擧措之駭悖姑無論況於還弊最有名諸邑亦云無弊如許備郞將焉用哉所當嚴勘而姑爲分揀今日內蔚山慶州左右道各一邑抽栍更爲下送若或遲滯又或漏當該郞廳卽其地定配可也
정조 19년
尹弼秉以備邊司言啓曰卽見東萊府使尹長烈狀啓則枚擧訓別等手本以爲關伯儲嗣身死告訃及立儲告慶後遣譯官弔慰致慶多有已行之例今此還島問慰施至五年始乃更請者殊涉遲緩而交隣舊例有不可廢却弔慰致慶與還島問慰譯官堂上二員堂下一員豫爲差定待裁判倭出來各張書契兼付渡海事請令廟堂稟旨分付矣送譯弔慰致慶與還島問慰多有前例渡海譯官堂上二員堂下一員豫爲差出待裁判倭出來各張書契兼付下送之意分付該曹及該院何如傳曰允
정조 19년
尹弼秉以兵曹言啓曰景福宮衛將趙聖鳳慶熙宮衛將李鳳儀俱以身病猝重時月之內無望供職呈狀乞遞輪番之任不可久曠竝改差何如傳曰允
정조 19년
尹弼秉以兵曹言啓曰傳曰凡事皆師古爲可況官方乎古則參下宣傳官等以內禁衛實銜爲兼帶所以太倉料錄案至今無宣傳官名色也遠古無論雖於三十年前額外內禁衛例帶宣傳官之銜不但宣傳官爲然守門將亦然觀於龍虎營謄錄可以知之近來恥其近於行伍朝家別無定式之事而宣傳內禁分而爲二判若班賤之別位至將臣者亦多昧此故規若以內禁衛三字恥近行伍則崇祿以下重臣之無實職者例兼軍銜龍驤忠武義興等衛之賤卑甚於廳上拜之內禁羽林等衛彼何不恥此獨避焉乎今番將臣李柱國曾孫防薦事思之鄕角弓黑角弓把彀之徒亦敢效嚬於口然心否之所謂操觚輩習俗究厥所爲寧不痛惡乎自今申復制參下宣傳官皆令例兼內禁衛或額外內禁衛遠古則似皆例兼而近古亦似定窠兼帶令兵判取考龍營謄錄及本曹久遠文蹟仍又詳問於科久年多之武將明日祿都目政下批亦令一軍色口傳啓目修啓額外壯勇衛則近創傳命差備者亦出於師古之意而將欲次次復古於內禁衛其中定窠一體兼帶事分付今予苦心在於打破虛僞詐諛不誠無實之假面粉塗陋習弊俗則武夫之欲學文臣之事旣知之何可任渠所爲乎前大將李柱國曾孫額外壯勇衛李載弘參下宣傳官加設先依古例例兼係是無薦不可爲之見其身手極爲精明雖別薦無所不可而自渠輩贖罪勝於別薦當刻內星火一會呼薦越薦如式爲之李載弘爲首薦薦單書入啓下後宣傳官卽爲單付事命下矣臣謹考禁軍設立後謄錄則昔在孝廟朝兵曹啓辭中有兼宣傳官十一員之說而最初創出法意及節目竝無可考及夫肅廟朝丙寅年間知中樞府事申汝哲所啓以爲宣傳官之窠乃二十員而其中十員則抄選善弓馬有才藝之人差出名之曰兼宣傳官付之禁旅各番春秋都試與禁軍一體試才自是年少武士培養之道而乃祖宗朝成憲矣自廢此規之後宣傳官輩不習騎射魯莽甚矣若依舊規別擇十人爲宣傳官屬於內禁衛則似好矣上曰古規如此似合於勸奬之道兼宣傳官差出可也又在先大王朝丁巳年間兵曹判書朴文秀所啓以爲古則兩班出身多入禁軍故如訓將捕將者當初則皆是實禁軍卽今爲閫帥營將者亦多其人矣近來則爲主將者不爲激勸禁軍故禁軍日益摧低詳考文書則故判書臣李寅燁陳達以宣薦出身皆付額外有名無實一依舊法內三廳取才者差下實禁軍則可以得料技藝亦必差勝之意蒙允其後故判書臣閔鎭厚陳達以宣薦人先差禁軍自是舊例其意甚好而但額外甚多若盡差實禁軍則取才者有鬱滯之弊被薦者姑先以額外啓下以取才者先差禁軍之意又蒙允矣如此之故武弁名家出身取其自便皆不願入臣意則宣薦額外四十員部將應薦二十員守門將應薦十員合爲七十員十員式分於七番以宣傳官幾窠參下部將幾窠守門將幾窠定額每都目遷轉則衆武有祿可以嫺習馳馬運棍上馬下馬各樣軍法以此議于領左右相則皆以爲好矣臣退出更議廟堂後節目啓下爲計之意敢達上曰所達誠好矣更爲節目以入可也今臣取考其節目則以爲孝廟朝宣薦出身全屬禁旅然後宣傳官擬望事有所定奪而今則祖宗朝美典幾將廢墜七百禁軍日漸疲殘全無自勵之意自今以後宣薦取才出身四十員部將取才出身十五員守門將取才出身十五員合爲七十員而每以十員排付七番參下宣傳官二窠參下武兼一窠參下部將一窠參下守門將一窠以宣薦部薦守薦取才之類塡差禁軍者每都目擬差以此定式云矣竊伏以肅廟朝故將臣所奏及批下辭旨之槪見於謄錄者觀之則昔之有兼宣傳官之名可得而知之矣又伏以先王朝故重臣所陳達之語及稟定節目參看則宣薦之人皆出於禁軍額內之古規亦班班可稽矣今於去古久遠之後當初兼宣傳官創設及中間此官制廢置之文蹟雖無可考然而自丁酉特敎以後一內禁軍定爲宣薦之窠而有地閥年少武士初仕爲宣傳者皆出於此中則古者兼傳之官雖無復設之名實有復設之義矣今以參下宣傳官及額外壯勇衛分定窠數幾窠屬之內禁衛幾窠屬之額外內禁衛則似爲參酌古今洗去俗陋之方矣以此意詳問於年久之諸將臣而別無引古證今指一明白之論則況以臣之固陋闇昧有不敢擅論於官制變通之際矣上裁何如傳曰旣有金石之典就古例爲之若此則守部實職亦當定窠於七番矣李柱國趙心泰外名以武將曰以不知云者如許將臣將焉用哉萬萬駭然萬萬無狀一竝收其佩符放逐田里分遣京兆郞卽爲押遣前大將李柱國訓鍊大將除授牌招傳授命召御將之代出代間訓將兼察可也
정조 19년
尹弼秉以兵曹言啓曰本曹草記額外內禁衛宣傳官兼察收議事傳曰旣有金石之典就古例爲之若此則守部實職亦當定窠於七番爲敎矣臣謹考大典通編龍虎營續條則禁軍廳有宣薦取才出身四十員部將取才出身十五員抄屬之文而守門將取才出身十五員不入其中與故判書臣朴文秀所稟定節目稍有異焉此則何以擧行乎至若禁軍七番今則減爲六番矣定窠分排之際每番宣薦幾窠部薦幾窠亦何以排定乎以臣愚昧不敢擅便何以爲之敢稟傳曰七番之謂者竝計移屬之一窠也至於排此定窠有自之事與訓將華留諸將臣相議通編與靈城所奏間從便定窠草記後擧行可也
정조 19년
鄭尙愚以刑曹言啓曰因都承旨黃昇源等聯名上疏批旨內牌紙則盜踏囚禁亦奸僞而皆是院隷所爲令該曹考律嚴懲事命下矣依大明律詐僞條盜用印信律承政院使令趙明弼決杖一百後慶尙道機張縣流三千里定配所押送之意敢啓傳曰知道
정조 19년
持平金和鍾啓曰噫噫痛矣柳師文之罪可勝誅哉渠以極逆之父惟當畏死縮首恭竢當律之不暇而乃敢偃息城闉延攬人客不小畏蹙益肆凶毒一室兩賊同惡相濟詬罵天日之凶言無所不至指斥乘輿之悖語罔有紀極傳說狼藉有耳皆聞而至登諫長之疏論致有法曹之捉囚則此其星漢父子凶肚相傳逆節世襲平日怨國懟君之心弸結于中愈往而愈肆者也且其子凶疏之構成也敢曰在家不知其子悖說噴出也亦是自有所受則此賊父子窮凶情節不可一日容貸於覆載之間也明矣其子星漢旣有府院鞫問之情則其父師文不可不竝施嚴鞫而迺者天綱太恢遽下疏放之敎國法之隳壞已無可言而輿情之憤惋去而益激請亟寢秋曹罪人柳師文放釋之命仍令王府設鞫嚴問期於得情夬正王法守令之職卽所以體九重分憂之念任百里牧民之責而刑杖之具皆用較定之制者寔出於我聖上好生之德意也苟或有枉法殺人則其罪罔赦而今此昌原府二十五人殺死之事何其酷也何其冤也噫彼李汝節以遐方卑微之類荷聖明拂拭之恩屢典郡邑不思圖報殘虐貪饕卽其平生伎倆而及叨南邑益肆暴虐數年之內擅殺人命若是夥然其中亦多有至慘而至冤者則其心之忍胡至於此噫殺人者死其律至嚴一人猶然況此近三十之多乎其蔑法戕人之罪不可歸之於因公邂逅科今若以官長之故不用當施之律只行編配之典則無辜之冤無可雪之道償命之法無可用之地矣請寢李汝節定配之命更令王府嚴覈取服施以當律新除授持平金銑時在江原道原州地請斯速乘馹上來事下諭答曰柳師文事當初發啓時已有許多筵敎且於日前賓筵筵敎又何如則尙今不決卽最難矯之俗習斯速停啓李汝節事渠之倖逭償命誠有失刑之歎僉議所同有難違拂而然者不允下諭事依啓
정조 19년
判義禁府事閔鍾顯疏曰伏以臣受恩罔極曾無絲毫之報每控私懇冒犯瀆撓之罪固知分有所不安而亦係情之不獲已也臣之父母墳山在於江原道原州地始臣猥蒙寵擢推恩所生贈以崇秩榮徹泉塗感結幽明宜卽歸告先壟以行焚黃之禮而未遑言私尙此延遲乃今萬里銜命其期則邇霜露之感松楸之戀尤倍他時玆敢短章仰瀆宸聽伏乞聖慈俯諒察特許臣往來之暇俾伸至情千萬幸甚臣無任云云答曰省疏具悉卿其依所請往省
정조 19년
左副承旨李勉兢疏曰伏以臣猥以庸孱之材忝叨出納之地旣不能隨事修擧適足以受人凌侮一日二日無往非罪今又有政院體面由臣而大壞者不得不自列而俟勘焉今月十三日備局有司堂上入侍有命也呼備吏數食頃終不待令故使院隷推背而來矣忽於二十一日臣之遞職之後以大臣分付出牌入院院隷之驅迫本司書吏者問名捉去決笞三十至於扶舁而還云臣始聞而疑之招問備吏果無差爽矣夫政府備局吏公事場直爲囚禁直爲推治載在院中故事伊日本事卽以傳敎分付之遲滯則不爲直囚直治亦臣荏弱之致耳從今以往事關上司則命令寧可稽滯呼召莫敢催督將何以作喉舌而存體貌也緣臣無似以至於此滄浪自取尙誰尤哉最所愧恨者事數則出於臣而使彼傳命院隷橫受其罰乃於停刑弛禁之日獨見其呼號宛轉之狀如是而尙何顔冒居仙樓之間對吏隷號令百司也哉昨値齋日呼籲路阻今始短章自訟徑出禁扃伏乞聖明亟治臣罪以爲爲承宣不職者之戒焉臣無任云云答曰省疏具悉爾必有所失大臣囚隷何敢張呈引義乎爾其勿辭察職
정조 19년
執義朴瑞源疏曰伏以臣出入臺地九年于玆矣以言乎文識則貿貿如也以言乎才猷則空空如也其不合於淸朝耳目之任非但臣之自知甚明卽通朝之所共知亦聖明之所俯燭也幸際洪造偏蒙殊眷前後忝冒罔不踰涯隨除輒膺若固自有者寧有他哉恩山德海無所仰報夷險燥濕不敢自擇而已第玆見帶之銜卽古所謂中丞之職地望責任比他尤別是豈如臣鹵劣所可堪承而恩除聯翩式月相續每自循省愧汗如流試役有命冒沒趨膺夤緣事會虛帶一朔尙不能出一言論一事以副我殿下恢言路之聖念臣之孤恩溺職固無可言而貽羞臺閣亦豈細事玆敢略陳暴衷懇仰瀆崇嚴伏乞賢士所關也冬詩夏禮所以作人朝薤暮鹽所以養士朝家設置事面不輕矧乎我聖上導率培養之方靡不用極而近來所需之儲漸致虧欠所供之節殆不成樣及當夏秋之交則升貸斗貿朝不夕慮臣於仲秋釋菜猥忝享官目見其狀苟艱莫甚宜令泮長從長變通不可已也市直高低專由豐歉而都下之窮儒殘民待以擧火者只是市直一路幸今秋事告熟八路同飽而臣伏聞近日米價騰踊無異歉荒此不但市人之操切增減積錢之戶射利之輩水陸要路作僞都賈多積小出奸弊百端此而不禁爲害難言卽令攸司一切嚴防以紓都下艱乏之患宜矣近來法綱太弛奸猾無懲犯分凌上之習多出於官吏土豪年前海邑等事尙有餘怕咸昌之變尤極驚心噫逋吏銜毒白晝作梗結黨持劍突入官衙則爲守令者將何以莅官臨民行守令之事乎纔因道啓判下行將按法重誅臣不必更事煩瀆而第其同入作變首從一也當此振紀矯俗之時尤不可尋常處之令道臣一竝如律正法俾八方頑民猾吏知所懲畏焉竊伏惟今年卽我朝初有之慶年也優老之恩遍及貴賤恤囚之惠不問輕重環東土數千里跛躃癃殘之類咸囿於歡欣鼓舞之中而向來李義弼一疏雖有擬律不審之失顧其心則出於扶倫斥邪之義而以言獲罪於不諫亦入之時者不能無憾於天地之大況我殿下遇是歲飾此慶廣蕩包容之澤無遠不曁無物不被而獨一逐臣尙滯絶塞臣實惜之伏願聖明亟恢轉環之量特降放釋之命焉至重者人命莫嚴者國法粵自欽恤典則之頒下內而各司外而州縣皆用較定笞杖此若有違厥罪罔赦雖或有邂逅致命者此則非故犯也乃眚災也噫彼李汝節本以遐鄕卑微之類濫荷聖朝拂拭之恩屢典郡邑不思圖報平生伎俩專事貪虐濫刑立威使民惴惴焉莫敢誰何者爲世指目厥惟久矣及叨南郡益肆其貪饕殘酷之性惟以傷人之命甘作濟己之政數年之內致命於杖下者爲三十餘人之多而其中亦不無至冤枉極慘毒之事則此乃故犯也非眚災也究厥設心萬萬痛惡節節凶悖今若以守令之事一例論勘只施編配則無辜者其冤莫雪濫殺者其律莫施此豈細故也哉伏願還收李汝節定配之命更令王府嚴覈情節一一取服施以當律焉臣無任云云答曰省疏具悉賢關薤鹽之夏秋升貸斗貿之事令泮長草記釐弊近日米穀都賈嚴防事不善措處反有擾民不允嶺邑事旣有處分則李義弼事當此矯俗正習之時如許亂紀梗化不率敎不循軌之人不當與之同中國飾慶自飾慶包容自包容豈可以言出於斥邪一毫容貸乎若使義弼經踰鐵嶺前都憲權裕疏後左右相重卜日初筵筵敎其可謂之懸法象魏乎李汝節施以當律事爾言雖是矣用律從僉議爾其勿辭察職
정조 19년
乙卯九月二十四日辰時上御重熙堂同副承旨入侍時同副承旨鄭尙愚假注書呂東植記注官金良倜記事官吳泰曾以次進伏訖上曰左副承旨批下卽爲牌招出榻敎命書傳敎曰奉命在外承旨許遞前望單子入之待下批牌招察任又命書傳敎曰行部之時一邊以病親呈辭來呈寧有如許道理當該捧納承旨推考體下之政非所可論近來評事率皆謀避新除授評事李羲甲當日辭朝倍道赴任若或逗留越限赴任則令北道兵馬節度使大張威儀於鍾城江邊拿入嚴棍卽其地充軍後狀聞事令廟堂嚴飭分付該兵使仍命退承史以次退出
정조 19년
行都承旨趙鎭寬坐直行左承旨李祖承坐行右承旨尹弼秉坐左副承旨未差右副承旨金啓洛坐直同副承旨鄭尙愚坐注書趙台榮病一員未差假注書曺錫中仕直呂東植仕事變假注書洪奭周仕
정조 19년
藥房副提調趙鎭寬啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣不任區區伏慮敢來問安竝此仰稟答曰知道慈殿慈宮氣候一向卿不必入侍矣
정조 19년
金啓洛以都摠府言啓曰今日入直內三廳武兼禁軍及軍兵等中日習射請出標信傳曰知道
정조 19년
金啓洛啓曰明日經筵常參取稟傳曰停
정조 19년
金啓洛以備邊司言啓曰今日賓廳日次而無時急稟定事不得來會云矣敢啓傳曰知道
정조 19년
傳于金啓洛曰抄啓文臣課講明日爲之
정조 19년
金啓洛啓曰抄啓文臣課講明日爲之事命下矣何承旨進去乎敢稟傳曰左承旨進去
정조 19년
李祖承啓曰掌令李益洙前以殷栗縣監入於拿處現告中依定式遞差傳旨捧入之意敢啓傳曰知道
정조 19년
傳于李祖承曰戶禮換房
정조 19년
以京畿監司徐有防啓本分院諸般侵漁之弊連加糾察事傳于金啓洛曰嚴飭何如而廣州則擧行形止尙不登聞新設之初稽忽若此惜乎廟堂之不能致察提飭也當該曹司有司堂上處委折問啓而雖以畿營言之狀辭太草草近來各項犯科及行惡與否更爲詳探狀聞此啓還下送
정조 19년
傳于金啓洛曰江華府降定守門將李章漢李文爀放送
정조 19년
金啓洛曰嚴飭何如而廣州則擧行形止尙不登聞新設之初稽忽若此惜乎廟堂之不能致察提飭也當該曹司有司堂委折問啓事命下矣問于曹司有司堂上李時秀處以爲以分院弊瘼事特敎提飭何等申嚴則爲道臣守臣者所當惕念恪勤毋敢稽緩道臣守臣若或慢忽則亦當自廟堂這這嚴飭期於趁卽奉行而臣身爲曹司有司之任觸事愚昧專未檢飭今此廣州府擧行之許久遲滯苟究厥由莫非臣罪問啓之下惶懍震越不知所達云矣敢啓傳曰知道廟堂體貌何等尊嚴則自有此重臣之爲有司一味抛棄甚至上司之吏見捽於院隷而亦莫誰何廟堂尊然後命令亦尊雖以呼吏一事言之不以書吏斥呼亦有曾前飭敎者乎因此葛藤至有大臣之箚則近來體統無可言狀啓遲滯之不爲提飭猶屬餘事矣
정조 19년
金啓洛以宗簿寺提調言啓曰觀此啓下江原道觀察使李秉鼎狀本則璿源閣上層後面西北隅衝椽傍自第二椽至八椽合七個腐傷垂頭一時爲急趁卽修補在所不已云取考本寺前例則閣外修補令地方官擧行閣內則發遣本寺郞廳矣今此道臣狀本只言後面不分內外而椽木將以修改則閣內自當竝役其在愼重之道不可付之於地方官發遣郞廳奉審修改之地何如傳曰更問該道自外如可修改郞廳勿爲下送可也
정조 19년
金啓洛以兵曹言啓曰來十月十一月當上番騎兵二百五十名依定式本曹點考後仍令該曹襦衣題給之意敢啓傳曰知道
정조 19년
李祖承以備邊司言啓曰因慶尙左道留庫穀虛留單代守令邊將拿勘事草記批旨內指名現告用於出道之繡衣則可也摘奸公行之備郞溯閱文簿則其所現告何必關問該道自海西關問有違格例關問一款竝置之問于兩道該郞卽爲草記事命下矣蔚山慶州兩邑守令問于嶺南摘奸郞廳鄭觀輝處則以爲蔚山則前府使李義逸爲當該慶州則前府尹宋銓爲當該云海州安岳殷栗三邑守令問于海西摘奸郞廳李敬心處則以爲海州則前判官趙厚鎭爲當該安岳則前郡守李文會時郡守林蓍喆爲當該殷栗則穀物虛留前縣監張至冕爲當該不爲摘發報營時縣監趙祥逵爲當該而至於流來舊逋始自戊申其後守令宋啓來李殷模李益洙鄭晩錫金致光張至冕爲當該云矣李義逸旣已身故勿論宋銓趙厚鎭李文會林蓍喆宋啓來李殷模李益洙鄭晩錫金致光張至冕趙祥逵竝令該府拿問處之何如傳曰允各有當律其代後日政竝爲差出其中鄭晩錫原濕之勞近來初見今番擧條亦爲得體此等之人須加勸奬可爲激礪之方以公罪勘處事分付該府可也
정조 19년
李祖承以漢城府言啓曰兵曹草記批旨內旣有金石之典就古例爲之若此則守部實職亦當定窠於七番矣李柱國趙心泰外名以武將曰以不知云者如許將臣將焉用哉萬萬駭然萬萬無狀一竝收其佩符放逐田里分遣京兆郞卽爲押送事命下矣前大將李敬懋京畿龍仁地徐有大京畿積城地李漢豐忠淸道溫陽等地分遣本府郞廳至部界押送之意敢啓傳曰知道
정조 19년
金啓洛以義禁府言啓曰西生鎭前僉使金兌瑞李元榮竝依法重繩事傳旨啓下矣金兌瑞今方待命卽爲拿囚而李元榮時在京畿水原地云依例發遣書吏拿來何如傳曰何足責分揀放送可也
정조 19년
金啓洛以義禁府言啓曰海州前判官趙厚鎭安岳前郡守李文會時郡守林蓍喆殷栗前縣監張至冕時縣監趙祥逵前縣監宋啓來李殷模李益洙鄭晩錫金致光等拿問分輕重考律勘罪事傳旨啓下矣李文會李益洙鄭晩錫張至冕方今待命竝拿囚而趙祥逵時在任所趙厚鎭以信川郡守時在任所宋啓來以高山縣監時在任所金致光下去全羅道光州地云依例發遣府羅將竝拿來林蓍喆以兼營將守令亦在任云發遣府書吏差兼官後拿來李殷模以永宗僉使時在任所云發遣府書吏交代後拿來而鄭晩錫旣有以公罪勘放之命以還穀虛錄掩置律徒三年定配公罪收贖放送何如傳曰允